### NN 140/2025 (14.11.2025.), Pravilnik o načinu raspodjele i obračunu troškova za isporučenu toplinsku energiju

MINISTARSTVO GOSPODARSTVA

2092

Na temelju članka 33. stavka 15. Zakona o tržištu toplinske energije (»Narodne novine«, broj 80/13, 14/14, 102/14, 95/15, 76/18, 86/19 i 67/25), ministar gospodarstva donosi

PRAVILNIK

O NAČINU RASPODJELE I OBRAČUNU TROŠKOVA ZA ISPORUČENU TOPLINSKU ENERGIJU

I. OPĆE ODREDBE

Članak 1.

(1) Ovim Pravilnikom propisuju se modeli raspodjele, obračun, i naplata troškova za isporučenu toplinsku energiju na zajedničkom mjerilu toplinske energije, krajnjim kupcima toplinske energije, koji su vlasnici posebnih dijelova objekta koji predstavljaju samostalne uporabne cjeline, a toplinsku energiju registriraju putem uređaja za lokalnu razdiobu isporučene toplinske energije ili mjere putem zasebnog mjerila toplinske energije, u svim toplinskim sustavima.

(2) Ovim Pravilnikom propisuje se očitavanje podataka sustava za daljinsko očitanje, razdjelnika, kalorimetara, zajedničkih mjerila toplinske energije i mjerila za zgradu/građevinu; financijski model određivanja naknade za poticanje učinkovitosti grijanja, financijski model određivanja preporučene naknade za obavljanje djelatnosti kupca toplinske energije i davanje informacija krajnjim kupcima o energetskoj učinkovitosti i udjelu energije iz obnovljivih izvora u skladu s odredbama Zakona o tržištu toplinske energije.

Značenje pojedinih izraza

Članak 2.

(1) Izrazi koji se koriste u ovom Pravilniku imaju značenja utvrđena zakonima kojima se uređuje područje energetskog sektora, tržišta toplinske energije, regulacije energetskih djelatnosti, te prostornog uređenja i gradnje.

(2) U ovom Pravilniku koriste se i izrazi koji u smislu ovoga Pravilnika imaju sljedeća značenja:

1. grijana površina – ukupna površina poda grijanog dijela zgrade prema podacima iz projekta centralnog grijanja zgrade sukladno propisu iz područja gradnje ili iz Elaborata o tehničkom sustavu zgrade sukladno Pravilniku o tehničkim zahtjevima za ugradnju uređaja za obračun troškova toplinske energije

2. individualni troškovi toplinske energije – troškovi utvrđeni na mjesečnom računu za krajnjeg kupca koji se sastoje od troškova za isporučenu toplinsku energiju za samostalnu uporabnu cjelinu krajnjeg kupca te ih kupac toplinske energije mjesečno obračunava i naplaćuje krajnjem kupcu

3. isporučena toplinska energija – toplinska energija izmjerena na obračunskom mjernom mjestu kupca ili krajnjeg kupca pomoću zajedničkog mjerila toplinske energije na obračunskom mjernom mjestu u toplinskoj podstanici, u obračunskom razdoblju

4. kalorimetar – zasebno mjerilo toplinske energije, odnosno uređaj kojim se mjeri količina isporučene toplinske energije u samostalnoj uporabnoj cjelini krajnjeg kupca

5. mjerilo za zgradu/građevinu – mjerilo toplinske energije za svaku zgradu/građevinu posebno, nalazi se u toplinskoj podstanici, smješteno je iza zajedničkog mjerila toplinske energije, služi za mjerenje troškova toplinske energije, vlasništvo je svih suvlasnika zgrade/građevine i dio je unutarnjih instalacija

6. naknada za obavljanje djelatnosti kupca toplinske energije – naknada koja se sastoji od troškova za obavljanje djelatnosti kupca koja je sastavni dio zajedničkih troškova toplinske energije

7. naknada za obavljanje djelatnosti opskrbe toplinskom energijom – naknada koja se sastoji od troškova za obavljanje djelatnosti opskrbe toplinskom energijom koja je sastavni dio zajedničkih troškova toplinske energije

8. naknada za poticanje učinkovitosti grijanja – naknada koja se sastoji od troškova za primjenu mjera učinkovitosti grijanja krajnjih kupaca koji nisu ugradili razdjelnike ili kalorimetre ili imaju ugrađene navedene uređaje, ali ih ne koriste, odnosno kojima se raspodjela troškova toplinske energije ne radi prema očitanju razdjelnika ili kalorimetara i koja se vodi na posebnom analitičkom knjigovodstvenom računu kupca toplinske energije za zajednicu suvlasnika, te se plaća cijele godine

9. priključna snaga – dopuštena snaga toplinske energije koju iz vanjskih instalacija ili distribucijske mreže može preuzeti kupac toplinske energije prema podacima iz termoenergetske suglasnosti

10. razdjelnik – uređaj za lokalnu razdiobu troškova isporučene toplinske energije izmjerene na zajedničkom mjerilu toplinske energije na obračunskom mjernom mjestu

11. samostalna uporabna cjelina – stan ili poslovni prostor kako je određeno zakonom kojim se uređuje područje upravljanja i održavanja zgrada

12. trošak priključne snage – trošak koji predstavlja udio ukupnog zajedničkog troška krajnjih kupaca izračunat na temelju priključne snage iz termoenergetske suglasnosti

13. trošak zajedničke potrošnje samostalne uporabne cjeline – trošak toplinske energije koja nije odana na ogrjevnim tijelima (radijatorima i vertikalama) unutar samostalnih uporabnih cjelina

14. ugrađivač/očitavač razdjelnika – pravna osoba koja ima ovlaštenje za ugradnju, očitavanje i održavanje razdjelnika, koja raspolaže podacima s razdjelnika i statusu razdjelnika krajnjih kupaca te obavlja poslove sukladno Zakonu o tržištu toplinske energije, Pravilniku o tehničkim zahtjevima za ugradnju uređaja za obračun troškova toplinske energije, Pravilniku o općim uvjetima za isporuku toplinske energije i ovom Pravilniku

15. ugrađivač/očitavač kalorimetara – pravna osoba koja radi ugradnju, očitavanje i održavanje kalorimetara te obavlja poslove sukladno Zakonu o tržištu toplinske energije, Pravilniku o tehničkim zahtjevima za ugradnju uređaja za obračun troškova toplinske energije, Pravilniku o općim uvjetima za isporuku toplinske energije i ovom Pravilniku

16. ukupni troškovi toplinske energije – troškovi koji se sastoje od individualnih troškova toplinske energije i zajedničkih troškova toplinske energije

17. uređaji za regulaciju odavanja topline – termostatski radijatorski set, termostatski ventil i termostatska glava, odnosno uređaj kojim se može podešavati potrošnja toplinske energije

18. vodomjer potrošne tople vode – uređaj kojim se mjeri volumen potrošene tople vode za pojedinu samostalnu uporabnu cjelinu

19. zajedničko mjerilo toplinske energije – uređaj kojim se mjeri količina isporučene toplinske energije na obračunskom mjernom mjestu, služi za obračun isporučene toplinske energije

20. zajednička potrošnja toplinske energije – potrošnja toplinske energije izmjerena na zajedničkom mjerilu toplinske energije umanjena za ukupnu potrošnju toplinske energije izmjerene na zasebnim mjerilima toplinske energije ili potrošnja toplinske energije koja nije odana u samostalnoj uporabnoj cjelini pomoću ogrjevnih tijela (radijatori i vertikale), koju plaćaju svi krajnji kupci koji su priključeni na toplinski sustav

21. zajedničko posebno mjerilo toplinske energije – mjerilo toplinske energije kojim se mjeri količina isporučene toplinske energije za pripremu potrošne tople vode ili mjerilo toplinske energije kojim se mjeri količina isporučene toplinske energije za grijanje prostora, smješteno je iza mjerila za zgradu/građevinu, vlasništvo je svih suvlasnika zgrade/građevine i dio je unutarnjih instalacija

22. zajednički troškovi toplinske energije – troškovi krajnjih kupaca utvrđeni na mjesečnom računu koji kupac toplinske energije šalje upravitelju zgrade, a koji se sastoje od fiksnih troškova koji sadržavaju naknadu za obavljanje djelatnosti kupca toplinske energije, naknadu za obavljanje djelatnosti opskrbe toplinskom energijom, troškove priključne snage, te varijabilnih troškova koji sadržavaju potrošnju toplinske energije za zajedničke dijelove zgrade/građevine (zajednička potrošnja toplinske energije), pri čemu se podmirenje zajedničkih troškova toplinske energije smatra redovitim održavanjem zajedničkih dijelova i uređaja zgrade i upravljanja zgradom, a troškovi su krajnjim kupcima prikazani od strane upravitelja zgrade kao odvojena stavka od drugih stavaka koje upravitelj zgrade naplaćuje od krajnjih kupaca i krajnji kupci ih plaćaju iz sredstava zajedničke pričuve.

II. OSNOVNI MODELI ZA RASPODJELU TROŠKOVA PRIKLJUČNE SNAGE

Snaga

Članak 3.

(1) Osnovni modeli za raspodjelu troškova priključne snage (model S) na zajedničkom mjerilu toplinske energije su:

− model 1S – primjenjuje se kada krajnji kupci dostave kupcu toplinske energije elaborat o izračunu snage svih samostalnih uporabnih cjelina na obračunskom mjernom mjestu, prema proračunu toplinskog opterećenja primjenom važeće norme izrađen od strane ovlaštenog inženjera kojim se određuje i priključna snaga u termoenergetskoj suglasnosti (Elaborat o tehničkom sustavu zgrade iz Pravilnika o tehničkim zahtjevima za ugradnju uređaja za obračun troškova toplinske energije),

− model 2S – snaga samostalne uporabne cjeline utvrđuje se prema umnošku ukupne priključne snage iz termoenergetske suglasnosti i udjela grijane površine samostalne uporabne cjeline u ukupnoj grijanoj površini svih samostalnih uporabnih cjelina priključenih na zajedničko mjerilo toplinske energije.

(2) Trošak snage samostalne uporabne cjeline određuje se primjenom jednog ili kombinacijom modela u stambeno-poslovnim zgradama za raspodjelu iz stavka 1. ovoga članka.

III. OSNOVNI MODELI ZA RASPODJELU ISPORUČENE TOPLINSKE ENERGIJE NA ZAJEDNIČKOM MJERILU TOPLINSKE ENERGIJE

Energija – grijanje prostora

Članak 4.

(1) Osnovni model za raspodjelu isporučene toplinske energije (model EG) za grijanje prostora na zajedničkom mjerilu toplinske energije su:

− model 1EG – udio snage samostalne uporabne cjeline u ukupnoj priključnoj snazi na zajedničkom mjerilu toplinske energije,

− model 2EG – udio grijane površine samostalne uporabne cjeline u ukupnoj grijanoj površini svih samostalnih uporabnih cjelina priključenih na zajedničko mjerilo toplinske energije,

− model 3EG-R-P – udio broja impulsa razdjelnika u samostalnoj uporabnoj cjelini u ukupnom broju impulsa svih razdjelnika priključenih na zajedničko mjerilo toplinske energije u kombinaciji s udjelom grijane površine samostalne uporabne cjeline u ukupnoj grijanoj površini svih samostalnih uporabnih cjelina,

– model 3EG-R-V – udio broja impulsa razdjelnika u samostalnoj uporabnoj cjelini u ukupnom broju impulsa svih razdjelnika priključenih na zajedničko mjerilo toplinske energije u kombinaciji s udjelom oplošja vertikala unutar samostalne uporabne cjeline u ukupnom oplošju vertikala unutar svih samostalnih uporabnih cjelina

− model 3EG-K – udio isporučene toplinske energije samostalne uporabne cjeline u ukupno isporučenoj toplinskoj energiji svih samostalnih uporabnih cjelina priključenih na zajedničko mjerilo toplinske energije, a koja je zabilježena pomoću kalorimetara.

(2) Isporučena toplinska energija za grijanje prostora na zajedničkom mjerilu toplinske energije raspodjeljuje se na krajnje kupce primjenom jednog ili kombinacijom modela u stambeno-poslovnim zgradama za raspodjelu iz stavka 1. ovoga članka.

Energija – potrošna topla voda

Članak 5.

(1) Osnovni modeli za raspodjelu isporučene toplinske energije za pripremu potrošne tople vode (model EV) su:

− model 1EV – udio volumena isporučene potrošne tople vode, očitane na vodomjeru za potrošnu toplu vodu za samostalnu uporabnu cjelinu u volumenu ukupno isporučene potrošne tople vode za sve samostalne uporabne cjeline,

− model 2EV – udio broja članova kućanstva u samostalnoj uporabnoj cjelini u ukupnom broju članova kućanstava svih samostalnih uporabnih cjelina.

(2) U slučaju primjene modela 2EV iz stavka 1. ovoga članka, ovlašteni predstavnik suvlasnika ili od njega ovlaštena fizička ili pravna osoba dostavlja kupcu toplinske energije popis krajnjih kupaca s podacima o broju članova kućanstva za svaku samostalnu uporabnu cjelinu koji je sastavni dio ugovora o potrošnji toplinske energije.

(3) Isporučena toplinska energija za pripremu potrošne tople vode mjeri se pomoću zajedničkog posebnog mjerila toplinske energije za mjerenje isporučene toplinske energije za pripremu potrošne tople vode.

(4) Iznimno od stavka 3. ovoga članka, u slučaju da u toplinskoj podstanici ne postoji zajedničko posebno mjerilo toplinske energije za mjerenje isporučene toplinske energije za pripremu potrošne tople vode, već se isporučena toplinska energija u ogrjevnoj sezoni za grijanje prostora i pripremu potrošne tople vode mjeri na zajedničkom mjerilu toplinske energije, tada se isporučena toplinska energija za pripremu potrošne tople vode može odrediti na jedan od načina utvrđen u stavcima od 5. do 7. ovoga članka.

(5) Mjerenjem volumena hladne vode izmjerene na vodomjeru na ulazu u sustav pripreme potrošne tople vode primjenom sljedeće formule:

EPTV = (1 + KTV) × 54 [kWh/m3] × VPTV

gdje je:

EPTV – ukupno isporučena toplinska energija u obračunskom razdoblju za pripremu potrošne tople vode [kWh],

KTV – faktor gubitaka toplinske energije na zajedničkom dijelu cijevnog sustava tople vode u zgradi (0,5 do 2) utvrđen pravilima struke u Elaboratu o tehničkom sustavu zgrade prema Pravilniku o tehničkim zahtjevima za ugradnju uređaja za obračun troškova toplinske energije na temelju svih dostupnih relevantnih podataka, koji kupcu toplinske energije dostavlja ovlašteni predstavnik suvlasnika,

VPTV – volumen hladne vode izmjeren na vodomjeru na ulazu u sustav pripreme potrošne tople vode [m3].

(6) Određivanjem isporučene toplinske energije za pripremu potrošne tople vode tijekom sezone grijanja na temelju prosječne isporučene toplinske energije izmjerene na zajedničkom mjerilu toplinske energije u lipnju, srpnju i kolovozu za dvije prethodne godine, uvećanom za 15 %. Na taj način se toplinska energija za pripremu potrošne tople vode uvećava za 15 % tijekom sezone grijanja, primjenom sljedeće formule:

EPTV = (EPTV6+ EPTV7 + EPTV8)/6 × 1,15

gdje je:

EPTV – ukupno isporučena toplinska energija u obračunskom razdoblju za pripremu potrošne tople vode [kWh],

EPTV6 – zbroj isporučene toplinske energije za pripremu potrošne tople vode na zajedničkom mjerilu toplinske energije u mjesecu lipnju u prethodne dvije godine [kWh],

EPTV7 – zbroj isporučene toplinske energije za pripremu potrošne tople vode na zajedničkom mjerilu toplinske energije u mjesecu srpnju u prethodne dvije godine [kWh],

EPTV8 – zbroj isporučene toplinske energije za pripremu potrošne tople vode na zajedničkom mjerilu toplinske energije u mjesecu kolovozu u prethodne dvije godine [kWh].

(7) U slučaju da u toplinskoj podstanici pored zajedničkog mjerila toplinske energije za mjerenje isporučene toplinske energije za grijanje prostora i pripremu potrošne tople vode postoji zajedničko posebno mjerilo toplinske energije za mjerenje isporučene toplinske energije za grijanje prostora, tada se isporučena toplinska energija za pripremu potrošne tople vode određuje primjenom sljedeće formule:

EPTV = EZJ – EG

gdje je:

EPTV – ukupno isporučena toplinska energija u obračunskom razdoblju za pripremu potrošne tople vode [kWh],

EZJ – ukupno isporučena toplinska energija u obračunskom razdoblju za grijanje prostora i pripremu potrošne tople vode izmjerena na zajedničkom mjerilu toplinske energije [kWh],

EG – ukupno isporučena toplinska energija u obračunskom razdoblju za grijanje prostora izmjerena na zajedničkom posebnom mjerilu toplinske energije [kWh].

(8) Isporučena toplinska energija za pripremu potrošne tople vode izmjerena na zajedničkom posebnom mjerilu toplinske energije ili izračunata sukladno stavcima od 5. do 7. ovoga članka, raspodjeljuje se na krajnje kupce toplinske energije primjenom jednog modela za raspodjelu iz stavka 1. ovoga članka.

(9) U slučaju da u toplinskoj podstanici ne postoji zajedničko posebno mjerilo toplinske energije za mjerenje isporučene toplinske energije za pripremu potrošne tople vode, već se isporučena toplinska energija za grijanje prostora i pripremu potrošne tople vode mjeri na zajedničkom mjerilu toplinske energije tada se isporučena toplinska energija za grijanje prostora izračunava primjenom sljedeće formule:

EG = EZJ – EPTV

gdje je:

EG – ukupno isporučena toplinska energija u obračunskom razdoblju za grijanje prostora [kWh],

EZJ – ukupno isporučena toplinska energija u obračunskom razdoblju za grijanje prostora i pripremu potrošne tople vode izmjerena na zajedničkom mjerilu toplinske energije[kWh],

EPTV – ukupno isporučena toplinska energija u obračunskom razdoblju za pripremu potrošne tople vode, izračunata sukladno stavcima 5. ili 6. ovoga članka [kWh].

(10) Izračunata toplinska energija za grijanje prostora u ogrjevnoj sezoni prema stavku 9. ovoga članka raspodjeljuje se na krajnje kupce primjenom modela za raspodjelu iz članaka 4. stavka 1. ovoga Pravilnika.

Zajednička potrošnja toplinske energije – potrošna topla voda

Članak 6.

(1) Isporučena toplinska energija potrebna za pripremu potrošne tople vode sastoji se od toplinske energije korištene za pripremu potrošne tople vode svih samostalnih uporabnih cjelina i zajedničke potrošnje toplinske energije vezane za pripremu potrošne tople vode, odnosno gubitaka toplinske energije na zajedničkom dijelu cijevnog sustava potrošne tople vode u zgradi, i izračunava se primjenom sljedeće formule:

EPTV = EPTVS + EPTVZP

gdje je:

EPTV – ukupno isporučena toplinska energija u obračunskom razdoblju za pripremu potrošne tople vode [kWh],

EPTVS – ukupna toplinska energija korištena za pripremu potrošne tople vode svih samostalnih uporabnih cjelina [kWh],

EPTVZP – zajednička potrošnja toplinske energije vezana za pripremu potrošne tople vode, odnosno gubici toplinske energije na zajedničkom dijelu cijevnog sustava tople potrošne vode u zgradi [kWh].

(2) Zajednička potrošnja toplinske energije vezana za pripremu potrošne tople vode izračunava se primjenom sljedeće formule:

EPTVZP = EPTV ∙ UZPTV

gdje je:

UZPTV – udio toplinske energije koji predstavlja zajedničku potrošnju vezanu za pripremu potrošne tople vode, iskustvena vrijednost iznosi 30 % i može se izmijeniti prema Elaboratu o tehničkom sustavu zgrade iz Pravilnika o tehničkim zahtjevima za ugradnju uređaja za obračun troškova toplinske energije ili uputi ugrađivača/očitavača razdjelnika [-].

IV. RASPODJELA I OBRAČUN TROŠKOVA ZA ISPORUČENU TOPLINSKU ENERGIJU

Zajednička potrošnja toplinske energije – grijanje prostora

Članak 7.

(1) Ukupno isporučena toplinska energija u obračunskome razdoblju jednaka je zbroju ukupno isporučene toplinske energije za grijanje prostora i za pripremu potrošne tople vode, izračunava se primjenom sljedeće formule:

EZJ = EG + EPTV

gdje je:

EZJ – ukupno isporučena toplinska energija u obračunskom razdoblju na zajedničkom mjerilu toplinske energije [kWh],

EG – ukupno isporučena toplinska energija u obračunskom razdoblju za grijanje prostora izmjerena na zajedničkom posebnom mjerilu toplinske energije [kWh],

EPTV – ukupno isporučena toplinska energija u obračunskom razdoblju za pripremu potrošne tople vode [kWh].

(2) Ukupno isporučena toplinska energija u obračunskom razdoblju za grijanje prostora jednaka je zbroju toplinske energije korištenu za zagrijavanje svih samostalnih uporabnih cjelina odanu na ogrjevnim tijelima unutar samostalne uporabne cjeline i toplinske energije koja nije odana na ogrjevnim tijelima unutar samostalne uporabne cjeline (zajednička potrošnja toplinske energije), izračunava se primjenom sljedeće formule:

EG = EGS + EZP

gdje je:

EGS – ukupna toplinska energija korištena za zagrijavanje svih samostalnih uporabnih cjelina, odana na ogrjevnim tijelima (na radijatorima i vertikalama) u samostalnim uporabnim cjelinama [kWh],

EZP – zajednička potrošnja toplinske energije, odnosno toplinska energija koja nije odana na ogrjevnim tijelima u samostalnim uporabnim cjelinama [kWh].

(3) U slučaju korištenja razdjelnika (model 3EG-R-P i 3EG-R-V), zajednička potrošnja toplinske energije se računa korištenjem iskustvene vrijednosti UZP primjenom sljedeće formule:

EZP = UZP ∙ EG

gdje je:

UZP – udio toplinske energije koji predstavlja zajedničku potrošnju toplinske energije, iskustvena vrijednost, predloženi iznos je 20 %, može se izmijeniti prema Elaboratu o tehničkom sustavu zgrade iz Pravilnika o tehničkim zahtjevima za ugradnju uređaja za obračun troškova toplinske energije ili uputi ugrađivača/očitavača razdjelnika [-].

(4) Primjenom udjela toplinske energije koji otpada na zajedničku potrošnju toplinske energije i ukupno isporučenu toplinsku energiju u obračunskom razdoblju za grijanje prostora izmjerenu na zajedničkom mjerilu toplinske energije, može se izračunati ukupna toplinska energija korištena za zagrijavanje svih samostalnih uporabnih cjelina primjenom sljedeće formule:

EGS = EG ∙ (1 – UZP)

(5) U slučaju korištenja kalorimetara (model 3EG-K), pri čemu svi krajnji kupci imaju ugrađene kalorimetre, zajednička potrošnja toplinske energije je jednaka razlici ukupno isporučene toplinske energije u obračunskom razdoblju za grijanje prostora izmjerena na zajedničkom posebnom mjerilu toplinske energije i zbroja isporučene toplinske energije na kalorimetrima svih samostalnih uporabnih cjelina, te se izračunava primjenom sljedeće formule:

EZP = EG – BMU

gdje je:

BMU – zbroj isporučene toplinske energije na kalorimetrima svih samostalnih uporabnih cjelina [kWh].

(6) U slučaju korištenja kalorimetara (model 3EG-K), a da pritom svi krajnji kupci nemaju ugrađene kalorimetre, zajednička potrošnja toplinske energije se računa korištenjem iskustvene vrijednosti primjenom slijedeće formule:

EZP = UZP ∙ EG

gdje je:

UZP – udio toplinske energije koji predstavlja zajedničku potrošnju, iskustvena vrijednost, predloženi iznos je 20 % u slučaju korištenja kalorimetra, može se izmijeniti prema Elaboratu o tehničkom sustavu zgrade iz Pravilnika o tehničkim zahtjevima za ugradnju uređaja za obračun troškova toplinske energije ili uputi ugrađivača/očitavača razdjelnika [-].

(7) U slučaju postojanja mjerila za zgradu/građevinu, jednadžbe određene ovim člankom i dalje se primjenjuju, jedino se kao ukupno isporučena toplinska energija u obračunskom razdoblju uzima ona izmjerena na mjerilu za zgradu/građevinu, a ne na zajedničkom mjerilu toplinske energije (obračunsko mjerno mjesto).

(8) U slučaju postojanja mjerila za zgradu/građevinu, uz obračun iz stavka 5. ovoga članka, dodatno se računa razlika između zbroja svih mjerila za zgrade/građevine na istom obračunskom mjernom mjestu i ukupno isporučene toplinske energije u obračunskom razdoblju na zajedničkom mjerilu toplinske energije. Izračunata razlika se dodijeli zgradama/građevinama na tim mjerilima za zgradu/građevinu kao dodatna zajednička potrošnja toplinske energije sukladno udjelima u grijanoj površini zgrada spojenih na zajedničko obračunsko mjerno mjesto.

(9) U slučaju nepostojanja mjerila za zgradu/građevinu, zajednička potrošnja toplinske energije zgrada/građevina između mjerila na obračunskom mjernom mjestu i zgrada/građevina kupac toplinske energije će se raspodijeliti prema rezultatima iz Elaborata o tehničkom sustavu zgrade iz Pravilnika o tehničkim zahtjevima za ugradnju uređaja za obračun troškova toplinske energije.

Raspodjela troškova prema modelu 3EG-R-P

Članak 8.

(1) Za raspodjelu i obračun troškova za isporučenu toplinsku energiju za grijanje prostora na zajedničkom mjerilu toplinske energije prema modelu iz članka 4. stavka 1. (model 3EG-R-P) ovoga Pravilnika, koristi se sljedeća formula:

![](/files/_web/sluzbeni-dio/2025/133443/images/7827.jpg)

![](/files/_web/sluzbeni-dio/2025/133443/images/7819.jpg)

gdje je:

IESUC – trošak isporučene toplinske energije samostalne uporabne cjeline [EUR],

CTE – jedinična cijena isporučene toplinske energije [EUR/kWh],

ESUC – dio isporučene toplinske energije za samostalnu uporabnu cjelinu [kWh],

EGS – ukupno toplinska energija korištena za zagrijavanje svih samostalnih uporabnih cjelina [kWh],

UR – faktor raspodjele toplinske energije s obzirom na broj očitanih impulsa na razdjelniku [-],

BIR – broj očitanih impulsa na razdjelniku [-],

BIRU – zbroj očitanih impulsa na razdjelniku svih samostalnih uporabnih cjelina [-],

UPOV – faktor raspodjele toplinske energije s obzirom na udio grijane površine svih samostalnih uporabnih cjelina [-],

PSUC – ukupna grijana površina samostalne uporabne cjeline [m²],

PSSUC – ukupna grijana površina svih samostalnih uporabnih cjelina na zajedničkom mjerilu toplinske energije [m²],

KFSUC – korekcijski faktor koji u obzir uzima položaj samostalne uporabne cjeline radi pravednije raspodjele troškova toplinske energije. Predstavlja omjer najmanjeg specifičnog toplinskog učinka samostalne uporabne cjeline u [kW/m2] (koja ima najmanji specifični toplinski učinak u zgradi) i specifičnog toplinskog učinak promatrane samostalne uporabne cjeline u [kW/m2] za koju se računa korekcijski faktor. Korekcijski faktor se određuje za svaku samostalnu uporabnu cjelinu zasebno temeljem Projekta toplinskih gubitaka zgrade izrađenog od strane ovlaštenog inženjera strojarstva za cijelu zgradu prema normi HRN EN 12831. Odluku o izračunu korekcijskih faktora za svaku stambenu uporabnu cjelinu se donosi odlukom natpolovične većine suvlasnika. Ukoliko korekcijski faktori nisu određeni, vrijednost korekcijskog faktora za svaku samostalnu uporabnu cjelinu iznosi 1 (KFSUC = 1).

(2) Vrijednost veličine UPOV iz stavka 1. ovoga članka iznosi 30 %.

(3) Iznimno od stavka 2. ovoga članka, krajnji kupci mogu Odlukom o načinu raspodjele i obračunu troškova toplinske energije iz članka 14. ovoga Pravilnika, izmijeniti vrijednost veličine UPOV iz stavka 2. ovoga članka na način da iznosi u rasponu od 20 % do 30 %.

(4) Za samostalne uporabne cjeline u kojima nisu ugrađeni razdjelnici, faktor UR iznosi 0 te se ukupna potrošnja za samostalnu uporabnu cjelinu množi s korekcijskim faktorom 3. Tako izračunata potrošnja se oduzme od ukupne potrošnje toplinske energija korištene za zagrijavanje svih samostalnih uporabnih cjelina i ostatak ukupne potrošnje toplinske energija korištene za zagrijavanje svih samostalnih uporabnih cjelina se raspodijeli ostalim samostalnim uporabnim cjelinama u kojima jesu ugrađeni razdjelnici i kojima se obračun potrošnje radi sukladno stavku 1. ovoga članka.

(5) Iznimno od stavka 4. ovoga članka, krajnji kupci mogu Odlukom o načinu raspodjele i obračunu ukupnih troškova toplinske energije iz članka 14. ovoga Pravilnika, izmijeniti vrijednost korekcijskog faktora iz stavka 4. ovoga članka na način da iznosi broj u rasponu od 2,5 do 3,5.

(6) Ako specifična potrošnja samostalne uporabne cjeline (omjer ESUC/PSUC, [kWh/m2]) izračunata na temelju stavka 1. ovoga članka iznosi više od 300 % specifične potrošnje za slučaj UR=0, ista se smanjuje na 300 % specifične potrošnje izračunate na navedeni način.

(7) Ako specifična potrošnja samostalne uporabne cjeline (omjer ESUC/PSUC, [kWh/m2]) izračunata na temelju stavka 1. ovoga članka iznosi manje od 40 % specifične potrošnje za slučaj UR=0, ista se povisuje na 40 % specifične potrošnje izračunate na navedeni način.

(8) Ako nije moguće utvrditi udio potrošnje pojedine samostalne uporabne cjeline u ukupnoj potrošnji svih samostalnih uporabnih cjelina, jer krajnji kupac:

− nije uspio osigurati pravilnu ugradnju razdjelnika,

− nije osigurao ugradnju razdjelnika odgovarajućeg tipa,

− nije osigurao očitavanje razdjelnika zbog nemogućnosti ulaska u pojedini dio samostalne uporabne cjeline ili zgrade/građevine,

− namjerno oštećuje ili uklanja razdjelnike,

− ne prijavljuje kvar ili štetu na razdjelnicima,

− ne pruža popravak ili zamjenu razdjelnika,

− izvodi neovlaštene izmjene zajedničkog sustava grijanja (npr. ugradnja dodatnog radijatora, ugradnja uređaja za zagrijavanje potrošne tople vode toplinom iz sustava grijanja i sl.),

− ne plaća uslugu troškova očitavanja,

dio isporučene toplinske energije za samostalnu uporabnu cjelinu računa kao u stavku 4. ovoga članka.

(9) Ako nije moguće utvrditi udio potrošnje pojedine samostalne uporabne cjeline u ukupnoj potrošnji svih samostalnih uporabnih cjelina zbog kvara ili pojave greške na više od 40 % od ukupnog broja razdjelnika na koji krajnji kupac nije mogao utjecati, dio isporučene toplinske energije obračunava se po udjelu grijane površine samostalne uporabne cjeline u odnosu na grijanu površinu svih samostalnih uporabnih cjelina za tekući i sljedeći mjesec, odnosno do otklanjanja kvara na razdjelniku prema odredbama Pravilnika o tehničkim zahtjevima za ugradnju uređaja za obračun troškova toplinske energije.

(10) Nakon primjene uvjeta iz stavaka od 4. do 9. ovoga članka, provodi se normalizacija potrošnje, odnosno, potrošnja svake samostalne uporabne cjeline određena primjenom uvjeta u stavcima od 4. do 9. ovoga članka dijeli se s ukupnom potrošnjom svih samostalnih uporabnih cjelina određenih na navedeni način kako bi se dobili konačni udjeli potrošnje i ukupan zbroj udjela u iznosu od 100 %.

Raspodjela troškova prema modelu 3EG-R-V

Članak 9.

(1) Za raspodjelu i obračun troškova za isporučenu toplinsku energiju za grijanje prostora na zajedničkom mjerilu toplinske energije prema modelu iz članka 4. stavka 1. (model 3EG-R-V) ovoga Pravilnika, koristi se sljedeća formula:

![](/files/_web/sluzbeni-dio/2025/133443/images/7812.jpg)

![](/files/_web/sluzbeni-dio/2025/133443/images/7805.jpg)

gdje je:

IESUC – trošak isporučene toplinske energije samostalne uporabne cjeline [EUR],

CTE – jedinična cijena isporučene toplinske energije [EUR/kWh],

ESUC – dio isporučene toplinske energije za samostalnu uporabnu cjelinu [kWh],

EGS – ukupno toplinska energija korištena za zagrijavanje svih samostalnih uporabnih cjelina [kWh],

UR – faktor raspodjele toplinske energije s obzirom na broj očitanih impulsa na razdjelniku [-],

BIR – broj očitanih impulsa na razdjelniku [-],

BIRU – zbroj očitanih impulsa na razdjelniku svih samostalnih uporabnih cjelina [-],

UVERT – faktor raspodjele toplinske energije s obzirom na udio oplošja vertikala unutar svih samostalnih uporabnih cjelina [-],

PVSUC – ukupno oplošje vertikala unutar samostalne uporabne cjeline [m²],

PVSSUC – ukupno oplošje vertikala unutar svih samostalnih uporabnih cjelina na zajedničkom mjerilu toplinske energije [m²],

KFSUC – korekcijski faktor koji u obzir uzima položaj samostalne uporabne cjeline radi pravednije raspodjele troškova toplinske energije. Predstavlja omjer najmanjeg specifičnog toplinskog učinka samostalne uporabne cjeline u [kW/m2] (koja ima najmanji specifični toplinski učinak u zgradi) i specifičnog toplinskog učinak promatrane samostalne uporabne cjeline u [kW/m2] za koju se računa korekcijski faktor. Korekcijski faktor se određuje za svaku samostalnu uporabnu cjelinu zasebno temeljem Projekta toplinskih gubitaka zgrade izrađenog od strane ovlaštenog inženjera strojarstva za cijelu zgradu prema normi HRN EN 12831. Odluku o izračunu korekcijskih faktora za svaku stambenu uporabnu cjelinu se donosi odlukom natpolovične većine suvlasnika. Ukoliko korekcijski faktori nisu određeni, vrijednost korekcijskog faktora za svaku samostalnu uporabnu cjelinu iznosi 1 (KFSUC = 1).

(2) Vrijednost veličine UVERT iz stavka 1. ovoga članka iznosi 30 %.

(3) Iznimno od stavka 2. ovoga članka, krajnji kupci mogu Odlukom o načinu raspodjele i obračunu troškova toplinske energije iz članka 14. ovoga Pravilnika, izmijeniti vrijednost veličine UVERT iz stavka 2. ovoga članka na način da iznosi u rasponu od 20 % do 40 %.

(4) Za samostalne uporabne cjeline u kojima nisu ugrađeni razdjelnici, faktor UR iznosi 0 te se ukupna potrošnja za samostalnu uporabnu cjelinu množi s korekcijskim faktorom 3. Tako izračunata potrošnja se oduzme od ukupne potrošnje toplinske energija korištene za zagrijavanje svih samostalnih uporabnih cjelina i ostatak ukupne potrošnje toplinske energija korištene za zagrijavanje svih samostalnih uporabnih cjelina se raspodijeli ostalim samostalnim uporabnim cjelinama u kojima jesu ugrađeni razdjelnici i kojima se obračun potrošnje radi sukladno stavku 1. ovoga članka.

(5) Iznimno od stavka 4. ovoga članka, krajnji kupci mogu Odlukom o načinu raspodjele i obračunu troškova toplinske energije iz članka 14. ovoga Pravilnika, izmijeniti vrijednost korekcijskog faktora iz stavka 4. ovoga članka na način da iznosi broj u rasponu od 2,5 do 3,5.

(6) Ako specifična potrošnja samostalne uporabne cjeline (omjer ESUC/PSUC, [kWh/m2]) izračunata na temelju stavka 1. ovoga članka iznosi više od 300 % specifične potrošnje za slučaj UR=0, ista se smanjuje na 300 % specifične potrošnje izračunate na navedeni način.

(7) Ako specifična potrošnja samostalne uporabne cjeline (omjer ESUC/PSUC, [kWh/m2]) izračunata na temelju stavka 1. ovoga članka iznosi manje od 40 % specifične potrošnje za slučaj UR=0, ista se povisuje na 40 % specifične potrošnje izračunate na navedeni način.

(8) Ako nije moguće utvrditi udio potrošnje pojedine samostalne uporabne cjeline u ukupnoj potrošnji svih samostalnih uporabnih cjelina, jer krajnji kupac:

− nije uspio osigurati pravilnu ugradnju razdjelnika,

− nije osigurao ugradnju razdjelnika odgovarajućeg tipa,

− nije osigurao očitavanje razdjelnika zbog nemogućnosti ulaska u pojedini dio samostalne uporabne cjeline ili zgrade/građevine,

− namjerno oštećuje ili uklanja razdjelnike,

− ne prijavljuje kvar ili štetu na razdjelnicima,

− ne pruža popravak ili zamjenu razdjelnika,

− izvodi neovlaštene izmjene zajedničkog sustava grijanja (npr. ugradnja dodatnog radijatora, ugradnja uređaja za zagrijavanje potrošne tople vode toplinom iz sustava grijanja i sl.),

− ne plaća uslugu troškova očitavanja,

dio isporučene toplinske energije za samostalnu uporabnu cjelinu računa kao u stavku 4. ovoga članka.

(9) Ako nije moguće utvrditi udio potrošnje pojedine samostalne uporabne cjeline u ukupnoj potrošnji svih samostalnih uporabnih cjelina zbog tehničkog problema na koji krajnji kupac nije mogao utjecati, dio isporučene toplinske energije obračunava se po udjelu grijane površine samostalne uporabne cjeline u odnosu na grijanu površinu svih samostalnih uporabnih cjelina za tekući i sljedeći mjesec, odnosno do otklanjanja tehničkog nedostatka od strane krajnjeg kupca. Ukoliko niti nakon toga razdoblja kvar nije otklonjen, tada se dio isporučene toplinske energije za samostalnu uporabnu cjelinu računa kao u stavku 4. ovoga članka.

(10) Nakon primjene uvjeta iz stavaka od 4. do 9. ovoga članka, provodi se normalizacija potrošnje, odnosno, potrošnja svake samostalne uporabne cjeline određena primjenom uvjeta u stavcima od 4. do 9. ovoga članka dijeli se s ukupnom potrošnjom svih samostalnih uporabnih cjelina određenih na navedeni način kako bi se dobili konačni udjeli potrošnje i ukupan zbroj udjela u iznosu od 100 %.

Raspodjela troškova prema modelu 3EG-K

Članak 10.

(1) Za raspodjelu i obračun troškova za isporučenu toplinsku energiju za grijanje prostora na zajedničkom mjerilu toplinske energije prema modelu 3EG-K iz članka 4. stavka 1. ovoga Pravilnika, koristi se sljedeća formula:

IESUC = CTE ∙ ESUC = CTE ∙ BM

gdje je:

BM – isporučena toplinska energija očitana na kalorimetru samostalne uporabne cjeline [kWh].

(2) Za samostalne uporabne cjeline u kojima nisu ugrađeni kalorimetri, trošak isporučene toplinske energije samostalne uporabne cjeline se računa pomoću udjela grijane površine samostalne uporabne cjeline (PSUC/PSSUC) pomnožen s korekcijskim faktorom 3, primjenom slijedeće formule:

![](/files/_web/sluzbeni-dio/2025/133443/images/7798.jpg)

(3) Potrošnja izračunata prema stavku 2. ovog članka se oduzme od zajedničke potrošnje toplinske energije izračunate prema članku 7., stavku 6. ovoga Pravilnika i ostatak zajedničke potrošnje toplinske energije se raspodijeli svim samostalnim uporabnim cjelinama koje imaju kalorimetar sukladno članku 11., stavku 1. ovoga Pravilnika.

(4) Krajnji kupci mogu Odlukom o načinu raspodjele i obračunu ukupnih troškova toplinske energije iz članka 14. ovoga Pravilnika, izmijeniti vrijednost korekcijskog faktora iz stavka 2. ovoga članka na način da iznosi broj u rasponu od 3,1 do 5.

(5) Ako nije moguće utvrditi udio potrošnje pojedine samostalne uporabne cjeline u ukupnoj potrošnji svih samostalnih uporabnih cjelina, jer krajnji kupac:

− nije uspio osigurati pravilnu ugradnju kalorimetra,

− nije osigurao ugradnju kalorimetra odgovarajućeg tipa,

− nije osigurao očitavanje kalorimetra zbog nemogućnosti ulaska u pojedini dio samostalne uporabne cjeline ili zgrade/građevine,

− ne dozvoljava umjeravanje kalorimetra,

− namjerno oštećuje ili je uklonio kalorimetar,

− ne prijavljuje kvar ili štetu na kalorimetru,

− ne pruža popravak ili zamjenu kalorimetra,

− izvodi neovlaštene izmjene zajedničkog sustava grijanja (npr. ugradnja dodatnog radijatora, ugradnja uređaja za zagrijavanje potrošne tople vode toplinom iz sustava grijanja i sl.),

− ne plaća uslugu troškova očitavanja,

dio isporučene toplinske energije za samostalnu uporabnu cjelinu računa kao u stavku 2. ovoga članka.

(6) Ako nije moguće utvrditi udio potrošnje pojedine samostalne uporabne cjeline u ukupnoj potrošnji svih samostalnih uporabnih cjelina zbog tehničkog problema na koji krajnji kupac nije mogao utjecati, dio isporučene toplinske energije obračunava se po udjelu grijane površine samostalne uporabne cjeline u odnosu na grijanu površinu svih samostalnih uporabnih cjelina za tekući i sljedeći mjesec, odnosno do otklanjanja tehničkog nedostatka od strane krajnjeg kupca. Ukoliko niti nakon toga razdoblja kvar nije otklonjen, tada se dio isporučene toplinske energije za samostalnu uporabnu cjelinu računa kao u stavku 2. ovoga članka.

(7) Nakon primjene ograničenja iz stavaka od 2. do 5. ovoga članka, provodi se normalizacija potrošnje, odnosno, potrošnja svake samostalne uporabne cjeline određena primjenom ograničenja u stavcima od 2. do 5. ovoga članka dijeli se s ukupnom potrošnjom svih samostalnih uporabnih cjelina određenih na navedeni način kako bi se dobili konačni udjeli potrošnje i ukupan zbroj udjela u iznosu od 100 %.

Raspodjela zajedničke potrošnje toplinske energije prema modelu 3EG-R-V, 3EG-R-P i 3EG-K

Članak 11.

Za raspodjelu i obračun troškova zajedničke potrošnje toplinske energije kod primjene modela 3EG-R-V, 3EG-R-P i 3EG-K, koristi se sljedeća formula:

![](/files/_web/sluzbeni-dio/2025/133443/images/7790.jpg)

gdje je:

IEZPSUC – trošak zajedničke potrošnje toplinske energije samostalne uporabne cjeline [EUR],

EZPSUC – zajednička potrošnja toplinske energije dodijeljena samostalnoj uporabnoj cjelini [kWh].

Raspodjela potrošne tople vode (PTV)

Članak 12.

Za raspodjelu i obračun troškova za isporučenu toplinsku energiju za pripremu potrošne tople vode na zajedničkom mjerilu toplinske energije, prema modelima iz članka 5. ovoga Pravilnika, koristi se sljedeća formula:

![](/files/_web/sluzbeni-dio/2025/133443/images/7784.jpg)

![](/files/_web/sluzbeni-dio/2025/133443/images/7778.jpg)

gdje je:

IESUC – trošak isporučene toplinske energije samostalne uporabne cjeline [EUR],

CTE – jedinična cijena za isporučenu toplinsku energiju [EUR/kWh],

ESUC – dio isporučene toplinske energije za pripremu potrošne tople vode samostalne uporabne cjelinu [kWh],

EPTVS – ukupno isporučena toplinska energija u obračunskom razdoblju za pripremu potrošne tople vode [kWh],

K1EV – udio broja samostalnih uporabnih cjelina u ukupnom broju samostalnih uporabnih cjelina koji se odnosi na raspodjelu troškova prema modelu 1EV [-],

VSUC – volumen potrošne tople vode za samostalnu uporabnu cjelinu [m3],

VUK – volumen potrošne tople vode za sve samostalne uporabne cjeline [m3],

K2EV – udio broja samostalnih uporabnih cjelina u ukupnom broju samostalnih uporabnih cjelina koji se odnosi na raspodjelu troškova prema modelu 2EV [-],

NK – broj članova kućanstva samostalne uporabne cjeline [-],

NUK – broj članova kućanstava svih samostalnih uporabnih cjelina [-].

Raspodjela zajedničke potrošnje toplinske energije za pripremu potrošne tople vode

Članak 13.

Za raspodjelu i obračun troškova zajedničke potrošnje toplinske energije za pripremu potrošne tople vode, koristi se sljedeća formula:

![](/files/_web/sluzbeni-dio/2025/133443/images/7769.jpg)

gdje je:

IEZPSUC – trošak zajedničke potrošnje toplinske energije za pripremu potrošne tople vode samostalne uporabne cjeline [EUR],

EZPSUC – zajednička potrošnja toplinske energije za pripremu potrošne tople vode, dodijeljena samostalnoj uporabnoj cjelini [kWh],

NK – broj članova kućanstva samostalne uporabne cjeline [-],

NUK – broj članova kućanstava svih samostalnih uporabnih cjelina [-].

V. ODLUČIVANJE O NAČINU RASPODJELE I OBRAČUNU TROŠKOVA TOPLINSKE ENERGIJE

Odluka o načinu raspodjele i obračunu troškova toplinske energije

Članak 14.

(1) Odluka o načinu raspodjele i obračunu troškova toplinske energije sadrži modele raspodjele: jedan od modela S iz članka 3. ovoga Pravilnika, jedan od modela EG iz članka 4. ovoga Pravilnika i jedan od modela EV iz članka 5. ovoga Pravilnika kao i sastavne parametre tih modela o kojima krajnji kupci imaju pravo odlučivati prema ovom Pravilniku, a koju krajnji kupci donose ili mijenjaju sukladno stavku 2. ovoga članka.

(2) Krajnji kupci natpolovičnom većinom glasova koja se računa po suvlasničkim udjelima a ne po broju krajnjih kupca, donose ili mijenjaju Odluku o načinu raspodjele i obračunu troškova toplinske energije iz stavka 1. ovoga članka.

(3) Ovlašteni predstavnik suvlasnika ili od njega ovlaštena fizička ili pravna osoba, dužan je dostaviti kupcu toplinske energije Odluku iz stavka 1. ovoga članka, najkasnije do 15. u mjesecu.

(4) Kupac toplinskom energijom dužan je Odluku iz stavka 1. ovoga članka primijeniti za sljedeće obračunsko razdoblje, ukoliko su ispunjeni svi uvjeti za primjenu pojedinog modela utvrđenog ovim Pravilnikom.

(5) Odluku iz stavka 1. ovog članaka o odabiru modela S iz članka 3. ovoga Pravilnika, modela EG iz članka 4. i modela EV iz članka 5. ovoga Pravilnika krajnji kupci temelje na Elaboratu o tehničkom sustavu zgrade iz Pravilnika o tehničkim zahtjevima za ugradnju uređaja za obračun troškova toplinske energije ili uputi ugrađivača/očitavača razdjelnika.

(6) Svi krajnji kupci na zajedničkom mjerilu toplinske energije moraju imati jedan model raspodjele (model S iz članka 3. ovoga Pravilnika, model EG iz članka 4. ovoga Pravilnika i model EV iz članka 5. ovoga Pravilnika), osim u slučaju kada je tehnički moguće prema Elaboratu o tehničkom sustavu zgrade iz Pravilnika o tehničkim zahtjevima za ugradnju uređaja za obračun troškova toplinske energije ili uputi ugrađivača/očitavača razdjelnika, imati kombinaciju modela, o čemu krajnji kupci odlučuju Odlukom iz stavka 1. ovoga članka.

Članak 15.

(1) Krajnji kupci natpolovičnom većinom glasova koja se računa po suvlasničkim udjelima a ne po broju krajnjih kupca određuju koji od dva predložena modela S iz članka 3. stavka 1. ovoga Pravilnika žele primijeniti u obračunu ukupnih troškova toplinske energije.

(2) Ako zajedno svi krajnji kupci na zajedničkom mjerilu toplinske energije nemaju ugrađene razdjelnike ili kalorimetre na obračun individualnih troškova toplinske energije za sve krajnje kupce primjenjuje se model 2EG iz članka 4. stavka 1. podstavka 1. ovoga Pravilnika, dok god krajnji kupci ne ugrade razdjelnike ili kalorimetre.

(3) Ukoliko krajnji kupci na zajedničkom mjerilu toplinske energije imaju ugrađene kalorimetre na obračun individualnih troškova toplinske energije primjenjuje se model 3EG-K iz članka 4. stavka 1. podstavka 5. ovoga Pravilnika.

(4) Ukoliko krajnji kupci na zajedničkom mjerilu toplinske energije imaju ugrađene razdjelnike na obračun individualnih troškova toplinske energije primjenjuje se model 3EG-R-P ili 3EG-R-V iz članka 4. stavka 1. podstavka 3. i 4. ovoga Pravilnika.

(5) Ukoliko krajnji kupci na zajedničkom mjerilu toplinske energije imaju ugrađene kalorimetre, a Odlukom o načinu raspodjele i obračunu troškova toplinske energije iz članka 14. ovoga Pravilnika su odlučili da se na zajedničkom mjerilu toplinske energije primjenjuje model 2EG iz članka 4. stavka 1. podstavka 1. ovoga Pravilnika, svi krajnji kupci na zajedničkom mjerilu toplinske energije su dužni plaćati naknadu za poticanje učinkovitosti grijanja iz članka 19. ovoga Pravilnika, dok god ne promjene Odluku o načinu raspodjele i obračunu troškova toplinske energije prema stavku 3. ovoga članka.

(6) Ukoliko krajnji kupci na zajedničkom mjerilu toplinske energije imaju ugrađene razdjelnike, a Odlukom o načinu raspodjele i obračunu troškova toplinske energije iz članka 14. ovoga Pravilnika su odlučili da se na zajedničkom mjerilu toplinske energije primjenjuje model 2EG iz članka 4. stavka 1. podstavka 1. ovoga Pravilnika, svi krajnji kupci na zajedničkom mjerilu toplinske energije su dužni plaćati naknadu za poticanje učinkovitosti grijanja iz članka 19. ovoga Pravilnika, dok god ne promjene Odluku o načinu raspodjele i obračunu troškova toplinske energije prema stavku 4. ovoga članka.

VI. OČITAVANJE RAZDJELNIKA I KALORIMETARA

Članak 16.

(1) Razdjelnike za krajnje kupce očitava ugrađivač/očitavač razdjelnika sukladno odredbama Pravilnika o tehničkim zahtjevima za ugradnju uređaja za obračun troškova toplinske energije, te ih dostavlja kupcu toplinske energije u rokovima i formatu koje odredi kupac toplinske energije u ugovoru koji kupac toplinske energije sklapa s ugrađivačem/očitavačem razdjelnika.

(2) Kalorimetre za krajnje kupce očitava očitavač/ugrađivač kalorimetara sukladno odredbama Pravilnika o tehničkim zahtjevima za ugradnju uređaja za obračun troškova toplinske energije u rokovima i formatu koje odredi kupac toplinske energije u ugovoru koji kupac toplinske energije sklapa s ugrađivačem/očitavačem kalorimetara.

(3) Ukoliko se podaci u obračunskom razdoblju ne dostave ili oni ne postoje zbog tehničkih razloga niti se mogu pribaviti u roku kojeg odredi kupac toplinske energije prema stavku 1. ili 2. ovoga članka, raspodjela i obračun troškova za isporučenu toplinsku energiju na zajedničkom mjerilu toplinske energije za sve krajnje kupce provest će se prema modelu 2EG iz članka 4. ovoga Pravilnika.

(4) Ukoliko ugrađivač/očitavač razdjelnika ili ugrađivač/očitavač kalorimetara utvrdi da pojedini razdjelnici ili kalorimetri nepravilno rade, neispravni su, nije ih moguće očitati ili da neko vrijeme nisu obavljali svoju funkciju, raspodjela i obračun troškova za isporučenu toplinsku energiju na zajedničkom mjerilu toplinske energije radi se sukladno člancima 8., 9. ili 10. ovoga Pravilnika ovisno o modelu EG koji je kod njih primjenjiv, te je takav krajnji kupac dužan plaćati naknadu za poticanje učinkovitosti grijanja iz članka od 19. ovoga Pravilnika.

(5) Iznimno od stavka 2. ovoga članka, krajnji kupac može sam dostaviti samoočitanje kalorimetara kupcu toplinske energije samostalno ili putem ovlaštenog predstavnika suvlasnika prema uvjetima i na način određen odredbama Pravilnika o tehničkim zahtjevima za ugradnju uređaja za obračun troškova toplinske energije.

VII. NAPLATA UKUPNIH TROŠKOVA TOPLINSKE ENERGIJE

Članak 17.

(1) Kupac toplinske energije mjesečno obračunava i naplaćuje izravno krajnjem kupcu individualne troškove toplinske energije i naknadu za poticanje učinkovitosti grijanja, te mjesečno obračunava i naplaćuje zajedničke troškove toplinske energije krajnjih kupaca slanjem računa zajednici suvlasnika preko upravitelja zgrade.

(2) Zajedničke troškove toplinske energije krajnjih kupaca, krajnji kupci plaćaju preko upravitelja zgrade iz sredstava zajedničke pričuve zajednice suvlasnika.

(3) Zajedničke troškove toplinske energije krajnjih kupaca upravitelj zgrade je dužan prikazati kao odvojenu stavku od drugih stavaka kojim se tereti zajednička pričuva, a koji upravitelj zgrade šalje svakom krajnjem kupcu i prikazati na način da je jasno naznačeno svakom pojedinom krajnjem kupcu koliki je trošak tog krajnjeg kupca u ukupnom trošku zajedničkih troškova toplinske energije, određeno prema udjelu grijane površine samostalne uporabne cjeline krajnjeg kupca u ukupnoj grijanoj površini svih samostalni uporabnih cjelina priključenih na zajedničko mjerilo toplinske energije.

(4) Iznimno od stavaka 2. i 3. ovoga članka, ako krajnji kupci nemaju upravitelja zgrade, kupac toplinske energije zajedničke troškove toplinske energije krajnjih kupaca obračunava i naplaćuje izravno od krajnjih kupaca, zajedno s individualnim troškovima toplinske energije i naknadom za poticanje učinkovitosti grijanja.

(5) Iznimno od stavaka 2., 3. i 4. ovoga članka, ako krajnji kupci nisu oformili zajednicu suvlasnika, odnosno ukoliko zajednica suvlasnika nije upisana u službeni Registar zajednica suvlasnika sukladno zakonu kojim se uređuje područje upravljanja i održavanja zgrada ili je zajednica suvlasnika prestala postojati ili je nad njom otvoren stečajni ili likvidacijski postupak ili je brisana iz Registra zajednica suvlasnika, o čemu su krajnji kupci ili upravitelj zgrade dužni odmah obavijestiti kupca toplinske energije, kupac toplinske energije zajedničke troškove toplinske energije krajnjih kupaca obračunava i naplaćuje izravno od krajnjih kupaca, zajedno s individualnim troškovima toplinske energije i naknadom za poticanje učinkovitosti grijanja, do obavijesti upravitelja zgrade o upisu zajednice suvlasnika u Registar zajednica suvlasnika.

(6) Ukoliko sredstava zajedničke pričuve zajednice suvlasnika nisu dostatna za podmirenje zajedničkih troškova toplinske energije, krajnji kupci su dužni donijeti novu Odluku o povećanju pričuve sukladno odredbama zakona kojim se uređuje područje upravljanja i održavanja zgrada za iznos koji je potreban za podmirenje svih dospjelih ne naplaćenih potraživanja i onih potraživanja koji će dospjeti po redovnim mjesečnim računima za zajedničke troškove toplinske energije temeljem sklopljenog ugovora o potrošnji toplinske energije.

(7) Kupac toplinske energije šalje račun zajednici suvlasnika preko upravitelja zgrade za zajedničke troškove toplinske energije, do 15. u tekućem mjesecu za protekli mjesec.

(8) Kupac toplinske energije će odnos s upraviteljem zgrade urediti ugovorom, usklađenim s odredbama Zakona o tržištu toplinske energije, Pravilnikom o općim uvjetima za isporuku toplinske energije i ovim Pravilnikom.

(9) Upravitelj zgrade dužan je obavijestiti kupca toplinske energije o nemogućnosti podmirenja računa za zajedničke troškove toplinske energije krajnjih kupca iz sredstava zajedničke pričuve za obračunsko razdoblje, najkasnije u roku od dva radna dana od primitka računa.

(10) U slučaju nemogućnosti podmirenja računa za zajedničke troškove toplinske energije krajnjih kupca iz sredstava zajedničke pričuve iz stavka 9. ovoga članka, kupac toplinske energije može zajedničke troškove toplinske energije krajnjih kupaca obračunavati i naplaćivati izravno od krajnjih kupaca, zajedno s individualnim troškovima toplinske energije i naknadom za poticanje učinkovitosti grijanja.

(11) Postupak iz stavka 10. ovoga članka kupac toplinske energije može aktivirati se po dospijeću jednog mjesečnog računa za zajedničke troškove toplinske energije koji upravitelj zgrade nije platio iz sredstava zajedničke pričuve zajednice suvlasnika, odnosno odbio platiti.

(12) Ako na jednom obračunskom mjernom mjestu ima više upravitelja zgrade, kupac toplinske energije sklapa jedan ugovor za jedno obračunsko mjerno mjesto s upraviteljima zgrade.

VIII. NAKNADA ZA POTICANJE UČINKOVITOSTI GRIJANJA

Članak 18.

(1) Kupac toplinske energije obračunava i naplaćuje naknadu za poticanje učinkovitosti grijanja svim krajnjim kupcima koji:

− nemaju ugrađene razdjelnike ili kalorimetre,

− imaju ugrađene razdjelnike ili kalorimetre ali se raspodjela troškova toplinske energije ne radi prema očitanju razdjelnika ili kalorimetara,

− onesposobe ili uklone razdjelnike ili kalorimetre,

− imaju neispravne razdjelnike ili kalorimetre i ne omogućavaju ugrađivaču/očitavaču razdjelnika ili kalorimetara popravak ili zamjenu u rokovima određenim Pravilnikom o tehničkim zahtjevima za ugradnju uređaja za obračun troškova toplinske energije.

(2) Kupac toplinske energije dužan je voditi odvojeno analitičko knjigovodstvo za naplatu naknade za poticanje učinkovitosti grijanja za zajednicu suvlasnika.

(3) Kupac toplinske energije dužan je čuvati sredstva prikupljena naknadom za poticanje učinkovitosti grijanja ne duže od pet godina nakon čega je obvezan informirati zajednicu suvlasnika o iznosu prikupljenih sredstava i uputiti da moraju odlučiti o trošenju tih sredstava na način određen stavkom 4. ovoga članka.

(4) Krajnji kupci natpolovičnom većinom glasova koja se računa po suvlasničkim udjelima, a ne po broju krajnjih kupca, donose Odluku o trošenju sredstava prikupljenih naknadom za poticanje učinkovitosti grijanja namjenski za ugradnju razdjelnika ili kalorimetara, odnosno za poboljšanje energetske učinkovitosti u korištenju toplinske energije u zgradi/građevini krajnjih kupaca, sukladno zakonu kojim se uređuje graditeljstvo i energetska učinkovitost, te sukladno nacionalnim programima energetske obnove zgrada.

(5) Prije donošenja odluke iz stavka 4. ovoga članka, krajnji kupci natpolovičnom većinom glasova koja se računa po suvlasničkim udjelima, a ne po broju krajnjih kupca mogu preko ovlaštenog predstavnika suvlasnika, na trošak sredstva prikupljenih naknadom za poticanje učinkovitosti grijanja, zatražiti od kupca toplinske energije ili upravitelja zgrade izradu Elaborata o tehničkom sustavu zgrade iz Pravilnika o tehničkim zahtjevima za ugradnju uređaja za obračun troškova toplinske energije za ugrađivanje razdjelnika ili kalorimetara, elaborata za alternativne mjere u poboljšanju energetske učinkovitosti zgrade i sl., u okviru prikupljenih sredstava i namjene iz stavka 4. ovoga članka.

(6) Krajnji kupci su dužni Odluku iz stavka 4. ovog članka dostaviti kupcu toplinske energije i upravitelju zgrade.

(7) Upravitelj zgrade postupa po Odluci iz stavka 4. ovoga članka.

(8) Krajnji kupci mogu sredstva prikupljena iz naknade za poticanje učinkovitosti grijanja koristiti bilo kada i prije isteka roka od pet godina, za poboljšanje energetske učinkovitosti u korištenju toplinske energije u zgradi/građevini.

(9) Kupac toplinske energije je dužan dati informaciju o stanju sredstava prikupljenih naknadom za poticanje učinkovitosti grijanja za zajednicu suvlasnika, na pisani zahtjev ovlaštenog predstavnika suvlasnika ili krajnjeg kupca.

(10) Ukoliko krajnji kupci ne odluče o trošenju sredstava prikupljenih iz naknade za poticanje učinkovitosti grijanja nakon isteka roka od pet godina, ta se sredstva akumuliraju i dalje.

(11) Naknadu za poticanje učinkovitosti grijanja ne plaćaju krajnji kupci čije su samostalne uporabne cjeline zakonito izdvojene ali i dalje priključene na toplinski sustav i zakonito isključeni krajnji kupci iz toplinskog sustava.

Članak 19.

(1) Iznos mjesečne naknade za poticanje učinkovitosti grijanja iznosi 0,5 EUR/m2 grijane površine samostalne uporabne cjeline krajnjih kupaca iz članka 18. stavka 1. ovoga Pravilnika.

(2) Iznos iz stavka 1. ovoga članka se usklađuje jednom godišnje, prvi puta na dan 1. veljače 2027. godine te svake iduće godine na isti datum za vrijeme naplate naknade za poticanje učinkovitosti grijanja, sukladno stopi promjene harmoniziranog indeksa potrošačkih cijena kojeg objavljuje Državni zavod za statistiku Republike Hrvatske.

Članak 20.

(1) Ugrađivač/očitavač razdjelnika i ugrađivač/očitavač kalorimetara dužni su kupcu toplinske energije prijaviti:

− krajnje kupce koji onesposobe ili uklone razdjelnike ili kalorimetre,

− krajnje kupce koji imaju neispravne razdjelnike ili kalorimetre, i nisu ih popravili, odnosno nisu omogućili popravak razdjelnika ili kalorimetara ugrađivaču/očitavaču razdjelnika ili kalorimetara u rokovima određenim Pravilnikom o tehničkim zahtjevima za ugradnju uređaja za obračun troškova toplinske energije,

zbog obračuna naknade za poticanje učinkovitosti grijanja dok traje takvo stanje s njihovim razdjelnicima ili kalorimetrima.

(2) Ugrađivač/očitavač razdjelnika i ugrađivač/očitavač kalorimetara dužni su kupcu toplinske energije prijaviti:

− krajnje kupce koji su u međuvremenu ugradili razdjelnike ili kalorimetre,

− krajnje kupce kojima se raspodjela troškova toplinske energije počinje raditi prema očitanju razdjelnika ili kalorimetara,

− krajnje kupce kojima se u međuvremenu popravio razdjelnik ili kalorimetar ili su dobili novi,

zbog prestanka obračunavanja naknade za poticanje učinkovitosti grijanja.

(3) Informaciju sukladno stavcima 1. i 2. ovoga članka dobivena do 15. u tekućem mjesecu, kupac toplinske energije primjenjuje na sljedeće obračunsko razdoblje.

IX. ODREĐIVANJE PREPORUČENE NAKNADE ZA OBAVLJANJE DJELATNOSTI KUPCA TOPLINSKE ENERGIJE

Članak 21.

(1) Kupac toplinske energije ugovara naknadu za obavljanje djelatnosti kupca toplinske energije ugovorom o potrošnji toplinske energije na način određen Zakonom o tržištu toplinske energije.

(2) Naknada za obavljanje djelatnosti kupca toplinske energije sadrži materijalne troškove, troškove usluga, troškove osoblja, troškove raspodjele i obračuna troškova za isporučenu toplinsku energiju, izdavanja računa, dostave računa, troškove stručnog upravljanja i održavanja zajedničkih instalacija grijanja i održavanja elektroničke opreme, režijske i ostale troškove obavljanja djelatnosti kupca toplinske energije.

(3) Djelatnost kupca toplinske energije sadrži sljedeće kategorije poslova:

− stručno upravljanje, rukovanje i održavanje unutarnjih instalacija,

− izvještavanje i edukacija krajnjih kupaca.

− organizacija i nadzor nad ugradnjom, očitanjem i održavanjem razdjelnika i kalorimetara,

− obračun i naplata isporučene toplinske energije,

− izdavanje računa upravitelju zgrade na temelju sklopljenog ugovora radi naplate zajedničkih troškova toplinske energije krajnjih kupaca,

− obračun i naplata individualnih troškova toplinske energije i naknade za poticanje učinkovitosti grijanja od krajnjih kupaca,

− drugi poslovi u okviru djelatnosti kupca toplinske energije određeni Zakonom o tržištu toplinske energije.

(4) Kupac toplinske energije određuje što sve ulazi u obuhvat djelatnosti prema kategorijama iz stavka 3. ovoga članka.

Članak 22.

(1) Usluga stručnog upravljanja, rukovanja i održavanja unutarnjih instalacija sadrži:

− udaljeni nadzor i upravljanje ili redovite obilaske toplinskih podstanica uz detaljan pregled i kontrolu rada uređaja, te provjeru stanja radnih parametara i stanja opreme u svrhu prevencije kvarova i prekida opskrbe toplinskom energijom, i

− podešavanje parametara regulacijskih krugova s ciljem postizanja optimalnog režima grijanja i energetske učinkovitosti.

(2) U usluzi stručnog upravljanja i održavanja dijela unutarnjih instalacija od obračunskog mjernog mjesta u toplinskoj podstanici do ulaza u samostalnu uporabnu cjelinu krajnjeg kupca sadržani su preporučeni radovi za razdoblje od 1. rujna tekuće godine do 1. rujna sljedeće godine koji obuhvaćaju:

− preventivno održavanje toplinske podstanice, koje je sadržano u cijeni naknade za obavljanje djelatnosti kupca toplinske energije, a sastoji se od sljedećih aktivnosti:

|  |  |  |
| --- | --- | --- |
| 1 | Vizualni pregled, izrada i ažuriranje tehničke dokumentacije toplinske podstanice | Po potrebi, maksimalno jedan put godišnje. |
| 2 | Izrada troškovnika za godišnji remont toplinske podstanice | Po potrebi, minimalno jedan put u 10 godina. |
| 3 | Pregled i po potrebi davanje stručnog prijedloga za balansiranje sustava centralnog grijanja zgrade | Jedan put godišnje. |
| 4 | Čišćenje hvatača nečistoća | Jedan put godišnje. |
| 5 | Podešavanje uređaja za automatsku regulaciju, daljinski nadzor i upravljanje i komunikaciju ukoliko takav sustav postoji | Po potrebi |
| 6 | Upuštanje u rad, odzračivanje i dopuna unutarnje instalacije | Jedan put godišnje. |
| 7 | Pripravnost 24 sata za hitne intervencije (curenja, ugroze...) | Kontinuirano. |
| 8 | Dopuna unutarnje instalacije i odzračivanje tijekom sezone grijanja | Po potrebi, maksimalno jedan put godišnje. |
| 9 | Isključivanje crpki i sve opreme toplinske podstanice na kraju sezone grijanja | Jedan put godišnje. |
| 10 | Reguliranje pogona TS za opskrbu PTV/grijanje | Dva puta godišnje. |
| 11 | Ispiranje izmjenjivača topline | Po potrebi. |
| 12 | Čišćenje izmjenjivača topline (rastavljanje ili kemijski) i spremnika PTV | Po potrebi. |
| 13 | Detekcija kvarova na unutarnjim instalacijama | Po potrebi. |
| 14 | Ispitivanje i servis sigurnosnih ventila | U skladu sa zakonskom obvezom. |
| 15 | Pražnjenje i punjenje unutarnje instalacije na zahtjev predstavnika suvlasnika | Po potrebi, maksimalno jedan put godišnje. |
| 16 | Redovni nadzor i povremeni obilazak toplinske podstanice uz pregled i kontrolu rada uređaja i instalacija u svrhu prevencije kvarova | Tri puta godišnje. |
| 17 | Redoviti periodički pregled elektroinstalacija putem ovlaštene tvrtke (ispitivanja otpora izolacije el. instalacija, ispitivanje zaštite od direktnog i indirektnog dodira napona, ispitivanje sustava za izjednačenje potencijala metalnih masa) | Jedan puta svake četiri godine. |

− investicijsko održavanje opreme sekundarnog dijela toplinske podstanice, a koje se obavlja po nastanku kvara, po preporuci kupca toplinske energije i narudžbi ovlaštenog predstavnika suvlasnika te se naplaćuje posebno i nije sadržano u naknadi za obavljanje djelatnosti kupca toplinske energije.

(3) U naknadi za obavljanje djelatnosti kupca toplinske energije nije sadržano sljedeće:

− investicijsko održavanje opreme sekundarnog dijela toplinske podstanice iz stavka 2., druge podstavka ovoga članka,

− troškovi električne energije za pogon opreme u toplinskoj podstanici,

− troškovi građevinskog održavanja prostorije toplinske podstanice,

− režijski troškovi vezani za upotrebu prostorije toplinske podstanice,

− ulaganja u rekonstrukcije unutarnje instalacije grijanja uključujući toplinsku podstanicu,

− ugradnja, održavanje i umjeravanje svih vodomjera i mjerila toplinske energije osim zajedničkog mjerila toplinske energije koje je vlasništvo distributera toplinske energije,

− ugradnja, održavanje i očitanje razdjelnika, termostatskih i balansirajućih ventila, frekventnih crpki i ostalih uređaja na sekundarnom dijelu toplinske podstanice uključujući izmjenjivač topline,

− troškovi održavanja električne instalacije toplinske podstanice,

− troškovi održavanja instalacija PTV,

− troškovi održavanja sekundarnog dijela unutarnje instalacije uključivo izmjenjivač topline,

− troškovi punjenja i pražnjenja uključujući troškove pogonske omekšane vode, po zahtjevu krajnjih kupaca,

− troškovi materijala i radova na otklanjanju šteta nastalih u slučajevima više sile, kvarova opreme i instalacija za koje nije odgovoran kupac toplinske energije,

− deratizacija, dezinfekcija i dezinsekcija prostora toplinske podstanice,

− troškovi ostalih radova po posebnim zahtjevima krajnjih kupaca.

(4) Svi dodatni radovi na unutarnjim instalacijama ili radovi po zahtjevu ovlaštenog predstavnika suvlasnika, koji nisu obuhvaćeni naknadom za obavljanje djelatnost kupca toplinske energije, kupac toplinske energije obračunava na zasebnom računu temeljem narudžbenice ovlaštenog predstavnika suvlasnika putem upravitelja zgrade ili osobe koja je zadužena za upravljanje zgradom, kojim će teretiti račun zajedničke pričuve suvlasnika zgrade/građevine.

(5) Iznimno od stavka 4. ovoga članka, u slučaju da se redovnim pregledom kupca toplinske energije ili inspekcijskim nadzorom utvrde nepravilnosti u radu uređaja u toplinskoj podstanici te neispravnosti unutarnjih instalacija koje mogu ugroziti sigurnost osoba vezanu za zaštitu na radu, zaštitu od požara, udara struje i eksplozivnih atmosfera, kupac toplinske energije dužan je poduzeti mjere da se što hitnije prostor osigura od bilo kakvog pristupa, da se postave obavijesti o opasnosti i da se odmah naruči izvođenje radova na otklanjanju izvora opasnosti. Trošak izvođenja ovakvih radova, kupac toplinske energije obračunava na zasebnom računu kojim će teretiti račun zajedničke pričuve suvlasnika zgrade/građevine.

(6) Iznimno od stavka 4. ovoga članka, u slučaju da se redovnim pregledom kupca toplinske energije utvrde nepravilnosti u radu uređaja u toplinskoj podstanici te neispravnosti unutarnjih instalacija koje mogu dovesti do prekida isporuke toplinske energije krajnjim kupcima, kupac toplinske energije dužan je poduzeti mjere da se što hitnije omogući isporuka toplinske energije i da se odmah naruči izvođenje radova na otklanjanju nepravilnosti u radu uređaja u toplinskoj podstanici i unutarnjih instalacija. Trošak izvođenja ovakvih radova, kupac toplinske energije obračunava na zasebnom računu kojim će teretiti račun zajedničke pričuve suvlasnika zgrade/građevine.

(7) Kupac toplinske energije dužan je jednom godišnje, do 1. lipnja tekuće godine za prethodnu godinu, dostaviti pisano izvješće o svom poslovanju unutar određene zgrade/građevine svim vlasnicima samostalnih uporabnih cjelina unutar te zgrade/građevine, a koje izvješće sadrži:

− pregled aktivnosti koje su učinjene u sklopu pružanja usluge stručnog upravljanja, rukovanja i održavanja unutarnjih instalacija iz stavka 1. ovoga članka,

− konkretno navođenje koji su radovi izvršeni u sklopu preventivnog održavanja toplinske podstanice iz stavka 2., prve podstavka ovoga članka,

− radovi u sklopu investicijskog održavanja opreme sekundarnog dijela toplinske podstanice iz stavka 2., druge podstavka ovoga članka po narudžbi ovlaštenog predstavnika suvlasnika, ako su naručeni,

− troškovnik za investicijsko održavanje opreme sekundarnog dijela toplinske podstanice, po potrebi,

− ostale informacije od značaja za krajnjeg kupca.

(8) Radi potrebe za obavljanjem usluge stručnog upravljanja, rukovanja i održavanja unutarnjih instalacija i obavljanja radova navedenih u ovom članku, ovlašteni predstavnik suvlasnika dužan je omogućiti pristup toplinskoj podstanici kupcu toplinske energije i onemogućiti pristup toplinskoj podstanici svim neovlaštenim osobama iz razloga sigurnosti svih krajnjih kupaca jer bi neovlašteni ulazak u toplinsku podstanicu mogao prouzrokovati štetu na imovini krajnjih kupaca, za što kupac toplinske energije ne odgovara.

(9) Radi potrebe za obavljanjem djelatnosti kupca toplinske energije, a pogotovo zbog hitnih intervencija zbog nepravilnosti u radu uređaja u toplinskoj podstanici te neispravnosti instalacija koje mogu ugroziti sigurnost osoba vezanu za zaštitu na radu, zaštitu od požara, udara struje i eksplozivnih atmosfera, ovlašteni predstavnik suvlasnika je dužan dati kupcu toplinske energije kopiju ključa toplinske podstanice, za vrijeme važenja ugovora o potrošnji toplinske energije s tim kupcem toplinske energije.

Članak 23.

(1) Naknada za obavljanje djelatnosti kupca toplinske energije (NK)) se računa na temelju ukupnih prihvatljivih operativnih troškova (OPEX) vezanih za obavljanje djelatnosti kupca toplinske energije i ukupne grijane površine samostalnih uporabnih cjelina spojenih na zajedničko mjerilo toplinske energije.

(2) Operativni troškovi predstavljaju iznos za pokrivanje godišnjih troškova poslovanja i obuhvaćaju:

– materijalne troškove (OPEX1) [EUR],

– ostale vanjske troškove (OPEX2) [EUR],

– troškove osoblja (plaće) (OPEX3) [EUR],

– ostale troškove poslovanja (OPEX4) [EUR],

– troškove vrijednosnog usklađivanja (OPEX5) [EUR],

te se izračunavaju prema sljedećoj formuli:

![](/files/_web/sluzbeni-dio/2025/133443/images/7741.jpg)

(3) Naknada za obavljanje djelatnosti kupca je omjer ukupnih prihvatljivih operativnih troškova i ukupne grijane površine krajnjih kupaca (AKK) spojenih na zajedničko mjerilo toplinske energije te se izračunava primjenom sljedeće formule:

![](/files/_web/sluzbeni-dio/2025/133443/images/7733.jpg)

gdje je:

OPEX – ukupni prihvatljivi operativni troškovi [EUR],

AKK – ukupna grijana površina svih krajnjih kupaca toplinskog sustava [m2],

NKK – naknada za obavljanje djelatnosti kupca toplinske energije [EUR/m2].

X. INFORMIRANJE KRAJNJIH KUPACA

Članak 24.

(1) Kupac toplinske energije je dužan na mjesečnim računima za individualne troškove isporučene toplinske energije i naknadu za poticanje učinkovitosti grijanja ili zajedno s računima krajnjih kupaca, krajnjim kupcima u jasnom i razumljivom obliku, poštujući pravila o zaštiti podataka, staviti na raspolaganje informacije o energetskoj učinkovitosti i udjelu obnovljive energije u centralnom i zatvorenom toplinskom sustavu u kojem obavlja djelatnost i informacije o obračunu i potrošnji toplinske energije u skladu s odredbama Zakona o tržištu toplinske energije, na način da te informacije moraju biti dostupne na internetskim stranicama kupca toplinske energije, pri čemu poveznica na stranicu kupca toplinske energije gdje se nalaze te informacije, mora biti navedena na računima ili zajedno s računima krajnjih kupaca, neovisno radi li se o fizičkim računima ili elektroničkim računima.

(2) Iznimno od stavka 1. ovoga članka, ukoliko krajnji kupac nema mogućnost pregleda internetske stranice krajnjeg kupca, može pisanim putem od kupca toplinske energije tražiti da mu se te informacije dostave u papirnatom obliku jednom kvartalno.

(3) Informacije o obračunu i potrošnji toplinske energije koje se odnose na usporedbu s prosječnim uobičajenim ili referentnim krajnjim kupcem sukladno Zakonu o tržištu toplinske energije izražavaju se na način da se:

– prikaže prosječni uobičajeni ili referentni krajnji kupac po potrošnji koji se izražava kao omjer ukupne godišnje isporučene toplinske energije svih krajnjih kupaca iste kategorije i ukupne grijane površine svih krajnjih kupaca iste kategorije spojenih na toplinski sustav, i

– usporedi prosječni uobičajeni ili referentni krajnji kupac po potrošnji iste kategorije s omjerom ukupne godišnje isporučene toplinske energije krajnjeg kupca za prošlu kalendarsku godinu i ukupne grijane površine krajnjeg kupca.

(4) Kupac toplinske energije je dužan pružiti cjelovite informacije o načinu primjene ovoga Pravilnika krajnjim kupcima, objavom pojednostavljenih uputa o primjeni ovoga Pravilnika na svojim mrežnim stranicama kojima pojašnjava raspodjelu i obračun troškova za isporučenu toplinsku energiju s primjerima kategorija krajnjih kupaca i primjene kombinacije različitih modela raspodjele koji se primjenjuju u toplinskim sustavima u kojima obavlja svoju djelatnost te o načinu primjene Pravilnika o tehničkim zahtjevima za ugradnju uređaja za obračun troškova toplinske energije.

(5) Upute o primijeni ovoga Pravilnika iz stavka 4. ovoga članka sadržavaju sljedeće:

− opis primarnog i sekundarnog kruga grijanja zgrade,

− opis, prikaz i primjer izračuna isporučene toplinske energije za pripremu potrošne tople vode,

− opis, prikaz i primjer izračuna zajedničke potrošnje toplinske energije,

− opis, prikaz i primjer korištenja modela za raspodjelu troškova toplinske energije za grijanje prostora na zajedničkom mjerilu toplinske energije (model 1EG, 2EG, 3EG-R-P, 3EG-R-V, 3EG-K), uključujući i način računanja specifične potrošnje,

− opis, prikaz i primjer korištenja modela za raspodjelu isporučene toplinske energije za pripremu potrošne tople vode (model 1EV i 2EV),

− opis, prikaz i primjer naplate naknade za poticanje učinkovitosti grijanja,

− druge podatke potrebne za pojašnjenje ovoga Pravilnika i Pravilnika o tehničkim zahtjevima za ugradnju uređaja za obračun troškova toplinske energije.

XI. NADZOR

Članak 25.

(1) Inspekcijski nadzor nad provedbom ovoga Pravilnika obavljaju nadležni inspektori prema posebnim propisima.

(2) U svrhu ispravne i valjane raspodjele troškova toplinske energije, godišnje je moguće provesti dva nadzora krajnjeg kupca radi provjere ispravnosti razdjelnika i kalorimetara, od toga jedan posjet mora biti najavljen, a drugi nenajavljen.

(3) Najavljeni posjet iz stavka 2. ovoga članka inspektor najavljuje ovlaštenom predstavniku suvlasnika izravno ili putem upravitelja zgrade, te ovlašteni predstavnik suvlasnika o datumu i vremenu posjeta inspektora obavještava krajnje kupce.

(4) U svrhu ispravne i valjane raspodjele troškova toplinske energije, godišnje je moguće provesti dva nadzora ugrađivača/očitavača razdjelnika i ugrađivača/očitavača kalorimetara radi provjere ispravnosti poslovanja sukladno odredbama ovoga Pravilnika, oba posjeta nenajavljeno.

XII. PRIJELAZNE I ZAVRŠNE ODREDBE

Članak 26.

(1) Odluke o načinu raspodjele i obračunu troškova za isporučenu toplinsku energiju donesene sukladno odredbama Pravilnika o načinu raspodjele i obračunu troškova za isporučenu toplinsku energiju (»Narodne novine«, br. 99/14, 27/15, 124/15) ostaju na snazi do 30. kolovoza 2026.

(2) Odluke o načinu raspodjele i obračunu troškova toplinske energije prema odredbama ovoga Pravilnika suvlasnici su obvezni donijeti na način određen člankom 14. ovoga Pravilnika do 30. kolovoza 2026. s početkom primjene od mjesečnog obračuna za rujan 2026. na dalje.

(3) Iznimno od stavka 2. ovoga članka, ako suvlasnici nisu donijeli nove odluke o načinu raspodjele i obračunu troškova toplinske energije prema odredbama ovoga Pravilnika, postojeće Odluke o načinu raspodjele i obračunu troškova za isporučenu toplinsku energiju donesene sukladno odredbama Pravilnika o načinu raspodjele i obračunu troškova za isporučenu toplinsku energiju (»Narodne novine«, br. 99/14, 27/15, 124/15) ostaju na snazi dok god ih suvlasnici ne promijene na način određen člankom 14. ovoga Pravilnika, odnosno na postojeće već odlučene modele raspodjele troškova priključne snage (model S), isporučene toplinske energije (model EG) i potrošne tople vode (model EV) će se primjenjivati obračun sukladno odredbama ovoga Pravilnika pri čemu će se koristiti model 3EG-K u slučajevima gdje postoje kalorimetri, a model 3EG-R-P u slučaju gdje postoje razdjelnici, te korekcijski faktor 3, dok suvlasnici ne promijene te Odluke.

(4) Sva prava, obveze i odgovornosti koja proizlaze iz vlasništva nad razdjelnicima i kalorimetrima zadržavaju krajnji kupci.

Članak 27.

Danom stupanja na snagu ovoga Pravilnika prestaje važiti Pravilnik o načinu raspodjele i obračunu troškova za isporučenu toplinsku energiju (»Narodne novine«, br. 99/14, 27/15 i 124/15), osim odredbi članaka od 6. do 15. koje vrijede do 30. kolovoza 2026.

Članak 28.

Ovaj Pravilnik stupa na snagu osmoga dana od dana objave u »Narodnim novinama«, osim odredbi članka od 4. do 20. koje stupaju na snagu 1. rujna 2026.

Klasa: 391-01/25-01/348
 Urbroj: 526-06-02-01-25-1
 Zagreb, 30. listopada 2025.

Ministar
 Ante Šušnjar, v. r.